BREAKING দিল্লির নতুন পুলিশ কমিশনার রাকেশ আস্থানা

দিল্লি: দিল্লির নতুন পুলিশ কমিশনার হচ্ছেন রাকেশ আস্থানা।  মঙ্গলবার স্বরাষ্ট্র দফতরের তরফে বিবৃতি দিয়ে জানিয়ে দেওয়া হয়। কেন্দ্রীয় তদন্তকারী সংস্থা CBI-এর আধিকারিক ছিলেন তিনি।  ১৯৮৪ সালের গুজরাত আইপিএস ব্যাচের অফিসার ছিলেন। বিতর্কে জড়িয়ে পড়ায় ২০১৮ সালে CBI পদ থেকে সরিয়ে দেওয়া হয়। এরপর বর্ডার সিকিউরিটি ফোর্সের প্রধান হিসাবে নিযুক্ত ছিলেন। সেখান থেকে দিল্লি পুলিশ কমিশনার হিসাবে নিযুক্ত করা হল তাঁকে। ২০১৭ সালে সিবিআই-এর স্পেশাল ডিরেক্টর পদে নিয়োগ হয়েছিলেন আস্থানা। সেই সময়ই তত্কালীন সিবিআই প্রধান অলোক ভার্মা এই নিয়োগের তীব্র বিরোধিতা করেছিলেন।

আরও পড়ুন:কর্ণাটকের মুখ্যমন্ত্রী পদে শপথ নেবেন ইয়েদুরাপ্পার আস্থাভাজন বোম্মাই

এরপর ক্রমশ ভার্মা এবং আস্থানার বিরোধ, তিক্ততা প্রকাশ্যে এসে পড়ে।  বিতর্কের মধ্যেই রাকেশ আস্থআনার বিরুদ্ধে একটি  ঘুষের মামলা শুরু হয়।  যদিও তদন্তের পর ২০২০ সালের ফেব্রুয়ারিতে ঘুষকাণ্ডে ক্লিন চিট পেয়ে যান তিনি। ৩০ জুন দিল্লি পুলিশের কমিশনার পদ থেকে এসএন শ্রীবাস্তব অবসর নেন।  বালাজি শ্রীবাস্তব এই পদের ভারপ্রাপ্ত হিসাবে দায়িত্ব সামলাচ্ছিলেন। এবার আস্থানা এনে দিল্লি পুলিশকে আরও পেশাদার ও প্রতিক্রিয়াশীল করে তুলতে চাইছে কেন্দ্রীয় স্বরাষ্ট্র মন্ত্রক। অপরাধমূলক ঘটনার তদন্তে তাঁর অভিজ্ঞতা যথেষ্ট রয়েছে। গুজরাতে ইন্ডিয়ান মুজাহিদিন জঙ্গিদের বিরুদ্ধে ব্যবস্থা নিতে দক্ষতার পরিচয় দেন। তবে ঘুষকাণ্ডে বিতর্কিত আইপিএস-কে দিল্লির পুলিশ কমিশনার নিযুক্ত করায় প্রশ্ন উঠছে বিভিন্ন মহলে।