উৎসবের মরশুমে জঙ্গি হামলার আশঙ্কা, দিল্লিতে জারি হাই অ্যালার্ট

নয়াদিল্লি: উৎসবের মরশুমে জঙ্গি হামলার আশঙ্কায় দিল্লিতে হাই অ্যালার্ট জারি করা হল। শনিবার দিল্লির পুলিশ কমিশনার রাকেশ আস্থানা পুলিশের উচ্চপদস্থ আধিকারিকদের সঙ্গে বৈঠক করেন। সূত্রের খবর, ওই বৈঠকে রাজধানীর নিরাপত্তা নিয়ে আলোচনা হয়েছে। কীভাবে জঙ্গি হামলা আটকানো যায়, তা নিয়েও কথা হয়েছে।

জঙ্গি হামলার ঠেকাতে স্থানীয় মানুষজনের সাহায্য নেওয়ার বিষয়েও আলোচনা হয়েছে। রাকেশ আস্থানা বলেন, স্থানীয়দের সক্রিয় সাহায্য ছাড়া কোনওভাবেই হামলা চালানো সম্ভব নয়। বিভিন্ন এলাকার গুন্ডা, গ্যাংস্টাররা এই ধরনের হামলায় মদত দিয়ে পারে বলে আশঙ্কা প্রকাশ করেছেন তিনি।

আরও পড়ুন: কয়লার জোগান না বাড়লে বোধনেই অন্ধকারে ডুববে দিল্লি

পুলিশ কমিশনার বলেন, সাইবার ক্যাফে, কেমিক্যাল শপ, পার্কিং স্পেস, স্ক্র্যাপ এবং গাড়ির ডিলারদের উপর নজর রাখা হচ্ছে। পেট্রোম পাম্প এবং পেট্রোল ট্যাঙ্কারে হামলা চালানো হতে বলে খবর মিলেছে। বিভিন্ন এলাকার ভাড়াটিয়া এবং শ্রমিকদের তথ্য যাচাইয়ের জন্য একটি প্রচার অভিযান শুরু হচ্ছে।

মাসখানেক আগে দিল্লি পুলিশের স্পেশাল সেলের হাতে গ্রেফতার হয়েছিল ৬ জন পাক জঙ্গি। তাদের জেরা করে গোয়েন্দারা জানতে পারেন, ভারতের বড় শহরে উৎসবের সময় বড়সড় জঙ্গি হামলার ছক কষছিল তারা। তার পর থেকেই নিরাপত্তা নিয়ে চিন্তায় রয়েছে পুলিশ।