রাকেশ আস্থানা কেন দিল্লি পুলিশ কমিশনার? ২৮৮ পাতার উত্তর দিল কেন্দ্র

নয়াদিল্লি: গুজরাট ক্যাডারের আইপিএস রাকেশ আস্থানকে কেন দিল্লি পুলিশ কমিশনার করা হয়েছে? এই প্রশ্ন ঘিরে বিতর্ক শুরু হয়েছিল। অভিযোগ উঠেছিল, রাজনৈতিক স্বার্থে অবৈধ এবং নির্ধারিত কনভেনশন বিরোধী নিয়মে রাকেশ আস্থানাকে কমিশনার করা হয়েছে। অভিযোগ- বিতর্ক আদালত পর্যন্ত গড়ায়। বৃহস্পতিবার ২৮৮ পাতার নথি দিয়ে উত্তর দিয়েছে কেন্দ্র। রাজ্য ও কেন্দ্রশাসিত অঞ্চল গুলির জন্য নিয়োগের নিয়ম আলাদা বলে যুক্তি দেওয়া থেকে শুরু করে রাজধানীর প্রচলিত পুলিশ ক্যাডারে কমিশনার পদে কোনো প্রার্থী নেই বলেও কেন্দ্রীয় সরকার ব্যাখ্যা দিয়েছে।

কেন্দ্র বৃহস্পতিবার দিল্লি হাইকোর্টকে বলেছে, “বিভিন্ন আইন-শৃঙ্খলা চ্যালেঞ্জের কথা মাথায় রেখে রাকেশকে কমিশনার করার সিদ্ধান্ত নেওয়া হয়েছে। দিল্লি রাজধানী ছাড়াও জাতীয় নিরাপত্তার পাশাপাশি আন্তর্জাতিক এবং সীমান্তেও প্রভাব রয়েছে। আরও বলা হয়েছে, দিল্লি পুলিশ বাহিনীর প্রধান হিসাবে একজন ব্যক্তিকে নিযুক্ত করা কেন্দ্রের কাছে বাধ্যতামূলক প্রয়োজন হয়েছিল। বিশেষ করে, যিনি একটি বৃহৎ রাজ্যে একটি বৃহৎ পুলিশ বাহিনীর প্রধান এবং বিভিন্ন রাজনৈতিক এবং জনশৃঙ্খলা সমস্যা নিয়ে ব্যাপক অভিজ্ঞতা অর্জন করেছিলেন। এমনকী,কেন্দ্রীয় তদন্তকারী সংস্থার পাশাপাশি আধাসামরিক বাহিনীর কাজ ও তদারকির অভিজ্ঞতা রয়েছে এমন ব্যক্তির প্রয়োজন ছিল।

আরও পড়ুন- চতুর্থ স্তম্ভ: হাতে অস্ত্র সি বি আই, ইডি, ভিজিলেন্স(16/09/2021)

তাই, জনস্বার্থে এমন একজন অফিসারকে নিয়োগ করেছে কেন্দ্র। যার উপরোক্ত সমস্ত ক্ষেত্রে অভিজ্ঞতা আছে। যে দিল্লি পুলিশ বাহিনীর নেতৃত্ব দেওয়া এবং সাম্প্রতিক আইন -শৃঙ্খলা পরিস্থিতির উপর কার্যকর পদক্ষেপ নিতে পারেন। এ সব বিচার করে সমস্ত প্রযোজ্য নিয়মকানুন এবং বিধিবিধান অনুসরণ করে রাকেশ আস্থানাকে নিযুক্ত করা হয়েছিল। মামলা খারিজের দাবি জানিয়ে কেন্দ্র আরও যুক্তি দিয়েছে, “এটাও স্পস্ট হল একটি জনস্বার্থ মামলা পরিষেবা সংক্রান্ত বিষয়ে রক্ষণাবেক্ষণযোগ্য নয়।